CELEX: 22015A0211(01)
Language: el
Date: 2014-12-17 00:00:00
Title: Συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και των Φερόων Νήσων για τη σύνδεσή τους με το πρόγραμμα-πλαίσιο «Ορίζοντας 2020» για την έρευνα και την καινοτομία (2014-2020)

11.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 35/3
            
         ΣΥΜΦΩΝΊΑ
   επιστημονικής και τεχνολογικής συνεργασίας μεταξύ της Ευρωπαϊκής Ένωσης και των Φερόων Νήσων για τη σύνδεσή τους με το πρόγραμμα-πλαίσιο «Ορίζοντας 2020» για την έρευνα και την καινοτομία (2014-2020)
   Η ΕΥΡΩΠΑΪΚΗ ΕΝΩΣΗ,
   εφεξής «η Ένωση»,
   αφενός,
   και
   Η ΚΥΒΕΡΝΗΣΗ ΤΩΝ ΦΕΡΟΩΝ ΝΗΣΩΝ,
   εφεξής «οι Φερόες Νήσοι»,
   αφετέρου,
   εφεξής καλούμενες από κοινού «τα Μέρη»,
   ΕΚΤΙΜΩΝΤΑΣ ότι με τον κανονισμό (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (1) θεσπίστηκε το ενωσιακό πρόγραμμα-πλαίσιο «Ορίζοντας 2020» για την έρευνα και την καινοτομία (2014-2020) («Ορίζοντας 2020»). Το ειδικό πρόγραμμα για την εφαρμογή του προγράμματος «Ορίζοντας 2020» εγκρίθηκε με την απόφαση 2013/743/ΕΕ του Συμβουλίου (2),
   ΕΚΤΙΜΩΝΤΑΣ ότι, σύμφωνα με το άρθρο 7 του κανονισμού για το πρόγραμμα «Ορίζοντας 2020», οι ειδικοί όροι και προϋποθέσεις για τη συμμετοχή των συνδεδεμένων χωρών στο «Ορίζοντας 2020», συμπεριλαμβανομένης της οικονομικής συνεισφοράς με βάση το ακαθάριστο εγχώριο προϊόν της συνδεδεμένης χώρας, καθορίζονται από διεθνείς συμφωνίες μεταξύ της Ένωσης και των συνδεδεμένων χωρών,
   ΛΑΜΒΑΝΟΝΤΑΣ ΥΠΟΨΗ την επιτυχή συμμετοχή ερευνητών από τις Φερόες Νήσους σε χρηματοδοτούμενα από την Ένωση έργα, τη σπουδαιότητα της τρέχουσας επιστημονικής και τεχνολογικής συνεργασίας μεταξύ των Φερόων Νήσων και της Ένωσης, καθώς και το αμοιβαίο συμφέρον τους από την ενίσχυση της έρευνας και της καινοτομίας στο πλαίσιο της εγκαθίδρυσης του Ευρωπαϊκού Χώρου Έρευνας,
   ΛΑΜΒΑΝΟΝΤΑΣ ΥΠΟΨΗ το συμφέρον και των δύο μερών να ενθαρρύνουν την αμοιβαία πρόσβαση των ερευνητικών τους οντοτήτων στις δραστηριότητες έρευνας και ανάπτυξης στις Φερόες Νήσους, αφενός, και στα ενωσιακά προγράμματα-πλαίσια έρευνας και τεχνολογικής ανάπτυξης, αφετέρου,
   ΑΝΑΓΝΩΡΙΖΟΝΤΑΣ την ιδιαίτερη κατάσταση των Φερόων Νήσων, με τη μικρή εδαφική τους έκταση, τον μικρό πληθυσμό τους και την εγγύτητά τους προς την Ένωση ως γειτονικής χώρας της βόρειας Ευρώπης,
   ΕΚΤΙΜΩΝΤΑΣ ότι η κυβέρνηση των Φερόων Νήσων συνάπτει την παρούσα συμφωνία εξ ονόματος του Βασιλείου της Δανίας δυνάμει της πράξης για τη σύναψη συμφωνιών βάσει του διεθνούς δικαίου από την κυβέρνηση των Φερόων Νήσων,
   ΕΚΤΙΜΩΝΤΑΣ ότι, με την επιφύλαξη των σχετικών διατάξεων της Συνθήκης για τη λειτουργία της Ευρωπαϊκής Ένωσης («ΣΛΕΕ»), η παρούσα συμφωνία και κάθε δραστηριότητα ασκούμενη βάσει αυτής δεν θίγουν σε καμία περίπτωση τις εξουσίες των κρατών μελών να αναλαμβάνουν διμερείς δραστηριότητες με τις Φερόες Νήσους στα πεδία της επιστήμης, της τεχνολογίας, της έρευνας και της ανάπτυξης και να συνάπτουν, κατά περίπτωση, συμφωνίες γι' αυτόν τον σκοπό,
   ΣΥΜΦΩΝΗΣΑΝ ΣΤΑ ΑΚΟΛΟΥΘΑ:
   Άρθρο 1
   Πεδίο εφαρμογής
   1.   Οι Φερόες Νήσοι συμμετέχουν ως συνδεδεμένη χώρα, υπό τους όρους και τις προϋποθέσεις που καθορίζονται ή αναφέρονται στην παρούσα συμφωνία και στα παραρτήματά της, στο πρόγραμμα «Ορίζοντας 2020» που θεσπίστηκε με τον κανονισμό (ΕΕ) αριθ. 1291/2013, με τον κανονισμό (ΕΕ) αριθ. 1290/2013 του Ευρωπαικού Κοινοβουλίου και του Συμβουλίου (3) και με την απόφαση 2013/743/ΕΕ
   2.   Στη συμμετοχή νομικών οντοτήτων των Φερόων Νήσων στις κοινότητες γνώσης και καινοτομίας εφαρμόζεται ο κανονισμός (ΕΚ) αριθ. 294/2008 (4).
   3.   Στις Φερόες Νήσους εφαρμόζονται όλες οι πράξεις που εκδίδονται βάσει των αναφερόμενων στην παράγραφο 1 πράξεων, συμπεριλαμβανομένων εκείνων που αφορούν τη σύσταση των αναγκαίων δομών για την εφαρμογή του προγράμματος «Ορίζοντας 2020» μέσω ερευνητικών δραστηριοτήτων δυνάμει των άρθρων 185 και 187 της ΣΛΕΕ.
   4.   Επιπλέον της σύνδεσης που αναφέρεται στην παράγραφο 1, η συνεργασία μπορεί να περιλαμβάνει:
   
               α)
            
            
               τακτικές συζητήσεις για τις κατευθύνσεις και τις προτεραιότητες των πολιτικών και του προγραμματισμού στον τομέα της έρευνας στις Φερόες Νήσους και την Ένωση·
            
         
               β)
            
            
               συζητήσεις για τις προοπτικές και την εξέλιξη της συνεργασίας·
            
         
               γ)
            
            
               έγκαιρη παροχή πληροφοριών σχετικά με την εκτέλεση των προγραμμάτων και των ερευνητικών έργων των Φερόων Νήσων και της Ένωσης, καθώς και με τα αποτελέσματα των εργασιών που αναλαμβάνονται στο πλαίσιο της παρούσας συμφωνίας·
            
         
               δ)
            
            
               κοινές συνεδριάσεις·
            
         
               ε)
            
            
               επισκέψεις και ανταλλαγές ερευνητών, μηχανικών και τεχνικών·
            
         
               στ)
            
            
               τακτικές και σταθερές επαφές μεταξύ των διαχειριστών προγραμμάτων ή έργων των Φερόων Νήσωνκαι της Ένωσης·
            
         
               ζ)
            
            
               συμμετοχή εμπειρογνωμόνων σε σεμινάρια, συμπόσια και ημερίδες.
            
         Άρθρο 2
   Όροι και προϋποθέσεις για τη σύνδεση των Φερόων Νήσων με το πρόγραμμα «Ορίζοντας 2020»
   1.   Νομικές οντότητες των Φερόων Νήσωνμπορούν να συμμετέχουν σε έμμεσες δράσεις και στις δραστηριότητες του Κοινού Κέντρου Ερευνών της Ευρωπαϊκής Επιτροπής υπό τους όρους που ισχύουν για τις νομικές οντότητες των κρατών μελών της Ένωσης, με την επιφύλαξη των όρων και προϋποθέσεων που καθορίζονται ή αναφέρονται στα παραρτήματα I και ΙΙ. Στην περίπτωση των ερευνητικών οντοτήτων των Φερόων Νήσων, οι όροι και οι προϋποθέσεις για την υποβολή και την αξιολόγηση προτάσεων, καθώς και για τη σύναψη συμφωνιών επιχορήγησης και/ή συμβάσεων στο πλαίσιο ενωσιακών προγραμμάτων, είναι τα ίδια με εκείνα που ισχύουν για τις συμφωνίες επιχορήγησης και/ή συμβάσεις οι οποίες συνάπτονται στο πλαίσιο των ίδιων προγραμμάτων με εγκατεστημένες στην Ένωση ερευνητικές οντότητες, λαμβανομένων υπόψη των αμοιβαίων συμφερόντων της Ένωσης και των Φερόων Νήσων.
   Εγκατεστημένες στην Ένωση νομικές οντότητες και το Κοινό Κέντρο Ερευνών της Ευρωπαϊκής Επιτροπής μπορούν να συμμετέχουν στα ερευνητικά προγράμματα και έργα των Νήσων Φερόε, σε θεματικά πεδία αντίστοιχα εκείνων του προγράμματος «Ορίζοντας 2020», υπό τους όρους που ισχύουν για τις νομικές οντότητες των Φερόων Νήσων, με την επιφύλαξη των όρων και προϋποθέσεων που καθορίζονται ή αναφέρονται στα παραρτήματα I και II. Νομικές οντότητες εγκατεστημένες σε άλλη χώρα που είναι συνδεδεμένη με το πρόγραμμα «Ορίζοντας 2020» έχουν τα ίδια δικαιώματα και υποχρεώσεις βάσει της παρούσας συμφωνίας με τις εγκατεστημένες σε κράτος μέλος της Ένωσης νομικές οντότητες, υπό τον όρο ότι η συνδεδεμένη χώρα στην οποία είναι εγκατεστημένες οι οντότητες έχει συμφωνήσει να παραχωρήσει τα ίδια δικαιώματα και να επιβάλει τις ίδιες υποχρεώσεις στις νομικές οντότητες των Φερόων Νήσων.
   2.   Από την ημερομηνία εφαρμογής της παρούσας συμφωνίας, οι Φερόες Νήσοι καταβάλλουν οικονομική συνεισφορά στον ετήσιο προϋπολογισμό της Ευρωπαϊκής Ένωσης, για κάθε έτος της διάρκειας του προγράμματος «Ορίζοντας 2020». Η οικονομική συνεισφορά των Φερόων Νήσων προστίθεται στο ποσό που προβλέπεται κατ' έτος στον ετήσιο προϋπολογισμό της Ένωσης ως πιστώσεις ανάληψης υποχρεώσεων για την κάλυψη χρηματοδοτικών αναγκών, οι οποίες ανακύπτουν από διάφορα μέτρα αναγκαία για την εκτέλεση, τη διαχείριση και τη λειτουργία του προγράμματος «Ορίζοντας 2020». Οι κανόνες που διέπουν τον υπολογισμό και την καταβολή της οικονομικής συνεισφοράς των Φερόων Νήσων παρατίθενται στο παράρτημα III.
   3.   Στις επιτροπές που έχουν συσταθεί στο πλαίσιο του προγράμματος «Ορίζοντας 2020» συμμετέχουν ως παρατηρητές εκπρόσωποι των Φερόων Νήσων. Οι επιτροπές αυτές συνεδριάζουν χωρίς την παρουσία των εκπροσώπων των Φερόων Νήσων κατά την ψηφοφορία. Οι Φερόες Νήσοι ενημερώνονται για το αποτέλεσμα. Η αναφερόμενη στην παρούσα παράγραφο συμμετοχή έχει την ίδια μορφή με τη συμμετοχή των εκπροσώπων των κρατών μελών της Ένωσης, συμπεριλαμβανομένων των διαδικασιών λήψης πληροφοριών και τεκμηρίωσης.
   4.   Στο Διοικητικό Συμβούλιο του Κοινού Κέντρου Ερευνών συμμετέχουν εκπρόσωποι των Φερόων Νήσων, σύμφωνα με τον εσωτερικό κανονισμό του Διοικητικού Συμβουλίου του Κοινού Κέντρου Ερευνών.
   5.   Τα οδοιπορικά και τα έξοδα διαμονής των εκπροσώπων των Φερόων Νήσων, οι οποίοι συμμετέχουν στις συνεδριάσεις των αναφερόμενων στο παρόν άρθρο επιτροπών και οργάνων ή σε συναντήσεις που διοργανώνει η Ένωση σε σχέση με την εφαρμογή του προγράμματος «Ορίζοντας 2020», επιστρέφονται από την Ένωση υπό τους όρους και με τις διαδικασίες που ισχύουν επί του παρόντος για τους εκπροσώπους των κρατών μελών.
   Άρθρο 3
   Ενίσχυση της συνεργασίας
   1.   Τα Μέρη καταβάλλουν κάθε δυνατή προσπάθεια, στο πλαίσιο της εφαρμοστέας νομοθεσίας τους, για να διευκολύνουν την ελεύθερη κυκλοφορία και διαμονή ερευνητών που συμμετέχουν στις καλυπτόμενες από την παρούσα συμφωνία δραστηριότητες, καθώς και τη διασυνοριακή κυκλοφορία εμπορευμάτων που προορίζονται να χρησιμοποιηθούν στις εν λόγω δραστηριότητες.
   2.   Τα Μέρη μεριμνούν ώστε να μην επιβάλλεται φορολογική επιβάρυνση ούτε εισφορά στις πράξεις μεταφοράς, μεταξύ της Ένωσης και των Φερόων Νήσων, κεφαλαίων που είναι αναγκαία για τη διεξαγωγή των καλυπτόμενων από την παρούσα συμφωνία δραστηριοτήτων.
   Άρθρο 4
   Επιτροπή ΕΕ-Φερόων Νήσων για την έρευνα και την καινοτομία
   1.   Συγκροτείται μεικτή επιτροπή, καλούμενη «επιτροπή ΕΕ-Φερόων Νήσων για την έρευνα και την καινοτομία», με τις ακόλουθες αρμοδιότητες:
   
               α)
            
            
               διασφάλιση, αξιολόγηση και επισκόπηση της εφαρμογής της παρούσας συμφωνίας·
            
         
               β)
            
            
               εξέταση μέτρων με τα οποία είναι δυνατόν να βελτιωθεί και να εξελιχθεί η συνεργασία·
            
         
               γ)
            
            
               τακτικές συζητήσεις για τις μελλοντικές κατευθύνσεις και προτεραιότητες των πολιτικών και του προγραμματισμού στον τομέα της έρευνας στις Φερόες Νήσους και την Ένωση, καθώς και για τις προοπτικές της μελλοντικής συνεργασίας·
            
         
               δ)
            
            
               τεχνικές τροποποιήσεις της παρούσας συμφωνίας, εφόσον χρειάζεται και με την επιφύλαξη των εσωτερικών διαδικασιών έγκρισης που εφαρμόζει κάθε Μέρος.
            
         2.   Η επιτροπή ΕΕ-Φερόων Νήσων για την έρευνα και την καινοτομία, η οποία αποτελείται από εκπροσώπους της Ευρωπαϊκής Επιτροπής (Επιτροπή) και των Φερόων Νήσων, εγκρίνει τον εσωτερικό της κανονισμό.
   3.   Η επιτροπή ΕΕ-Φερόων Νήσων για την έρευνα και την καινοτομία συνεδριάζει κατόπιν αιτήσεως ενός από τα Μέρη. Η επιτροπή λειτουργεί συνεχώς μέσω ανταλλαγής εγγράφων, ηλεκτρονικού ταχυδρομείου και με άλλα μέσα επικοινωνίας.
   Άρθρο 5
   Τελικές διατάξεις
   1.   Τα παραρτήματα I, ΙΙ, ΙΙΙ και ΙV αποτελούν αναπόσπαστο μέρος της παρούσας συμφωνίας.
   2.   Η παρούσα συμφωνία συνάπτεται για χρονικό διάστημα ίσο με τη διάρκεια του προγράμματος «Ορίζοντας 2020». Αρχίζει να ισχύει την ημερομηνία κατά την οποία τα Μέρη γνωστοποιούν εκατέρωθεν την ολοκλήρωση των οικείων διαδικασιών που απαιτούνται για τον σκοπό αυτό. Εφαρμόζεται προσωρινά από την 1η Ιανουαρίου 2014.
   Η παρούσα συμφωνία μπορεί να τροποποιηθεί μόνον εγγράφως, με κοινή συναίνεση των μερών. Για την έναρξη ισχύος των τροποποιήσεων εφαρμόζεται η ίδια διαδικασία όπως για την καθαυτό συμφωνία μέσω της διπλωματικής οδού. Κάθε Μέρος μπορεί ανά πάσα στιγμή να καταγγείλει τη συμφωνία, με εξάμηνη έγγραφη προειδοποίηση μέσω της διπλωματικής οδού. Τα έργα και οι δραστηριότητες που βρίσκονται σε εξέλιξη κατά τον χρόνο της καταγγελίας και/ή λήξης της παρούσας συμφωνίας συνεχίζονται υπό τους όρους της παρούσας συμφωνίας, μέχρις ότου ολοκληρωθούν. Τα Μέρη διευθετούν με κοινή συναίνεση κάθε άλλη συνέπεια της καταγγελίας.
   3.   Εάν οποιοδήποτε από τα Μέρη γνωστοποιήσει στο άλλο ότι δεν θα συνάψει την παρούσα συμφωνία, συμφωνούνται αμοιβαίως τα εξής:
   
               —
            
            
               η Ένωση επιστρέφει στις Φερόες Νήσους τη συνεισφορά τους στον ετήσιο προϋπολογισμό της Ένωσης, η οποία αναφέρεται στο άρθρο 2 παράγραφος 2·
            
         
               —
            
            
               ωστόσο, η Ένωση παρακρατεί από την επιστρεφόμενη συνεισφορά τα κονδύλια που έχει δεσμεύσει για τη συμμετοχή νομικών οντοτήτων των Φερόων Νήσων σε έμμεσες δράσεις, συμπεριλαμβανομένων των επιστροφών εξόδων που αναφέρονται στο άρθρο 2 παράγραφος 5·
            
         
               —
            
            
               τα έργα και οι δραστηριότητες που έχουν αρχίσει δυνάμει της προσωρινής εφαρμογής της παρούσας συμφωνίας και βρίσκονται σε εξέλιξη κατά τον χρόνο της αναφερόμενης στην παράγραφο 2 γνωστοποίησης, συνεχίζονται υπό τους όρους της παρούσας συμφωνίας, μέχρις ότου ολοκληρωθούν.
            
         4.   Εάν η Ένωση αποφασίσει να αναθεωρήσει το πρόγραμμα «Ορίζοντας 2020», κοινοποιεί στις Φερόες Νήσους το ακριβές περιεχόμενο της αναθεώρησης αυτής, εντός μιας εβδομάδας από την έγκρισή της από την Ένωση. Σε παρόμοια περίπτωση αναθεώρησης ή παράτασης των ερευνητικών προγραμμάτων, οι Φερόες Νήσοι μπορούν να καταγγείλουν την παρούσα συμφωνία, με εξάμηνη προειδοποίηση. Τα Μέρη προειδοποιούν για τυχόν πρόθεσή τους να καταγγείλουν ή να παρατείνουν την παρούσα συμφωνία, εντός τριμήνου από την έκδοση της απόφασης της Ένωσης.
   5.   Σε περίπτωση που η Ένωση θεσπίσει νέο πολυετές πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης, μια νέα συμφωνία μπορεί να τεθεί υπό διαπραγμάτευση ή να ανανεωθεί η υφισταμένη συμφωνία υπό αμοιβαίως αποδεκτούς όρους, μετά από αίτηση οποιουδήποτε Μέρους.
   6.   Η παρούσα συμφωνία εφαρμόζεται, αφενός στα εδάφη όπου εφαρμόζεται η ΣΛΕΕ και υπό τους όρους της ΣΛΕΕ και, αφετέρου, στην επικράτεια των Φερόων Νήσων.
   7.   Η παρούσα συμφωνία συντάσσεται σε δύο αντίτυπα, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και φεροϊκή γλώσσα, και όλα τα κείμενα είναι εξίσου αυθεντικά.
   
      
         За Европейския съюз
         Рог la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Za Europsku uniju
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen
         Fyri Evropeiska Samveldið
         
            
      
      
         За правителството на Фарьорските острови
         Por el Gobierno de las Islas Feroe
         Za vládu Faerských ostrovů
         For Færøernes landsstyre
         Für die Regierung der Färöer
         Fääri saarte valitsuse nimel
         Για την Κυβέρνηση των Νήσων Φερόε
         For the Government of the Faroes
         Pour le gouvernement des îles Féroé
         Za Vladu Farskih otoka
         Per il governo delle Isole Faroe
         Fēru salu valdības vārdā –
         Farerų Vyriausybės vardu
         A Feröer szigetek kormánya részéről
         Għall-Gvern tal-Gżejjer Faeroe
         Voor de regering van de Faeröer
         W imieniu rządu Wysp Owczych
         Pelo Governo das IIhas Faroé
         Pentru Guvernul Insulelor Feroe
         Za vládu Faerských ostrovov
         Za Vlado Ferskih otokov
         Färsaarten hallituksen puolesta
         För Färöarnas landsstyre
         Fyri Føroya landsstýri
         
            
      
   
   
      (1)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζοντας 2020») για την έρευνα και την καινοτομία (2014-2020) και την κατάργηση της απόφασης αριθ. 1982/2006 (ΕΕ L 347 της 20.12.2013, σ. 104).
   
      (2)  Απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 — Πρόγραμμα-πλαίσιο για την έρευνα και την καινοτομία (2014 — 2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975 (ΕΕ L 347 της 20.12.2013, σ. 965).
   
      (3)  Κανονισμός (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013 σχετικά με τη θέσπιση των κανόνων συμμετοχής και διάδοσης του «Ορίζων 2020 — Πρόγραμμα-πλαίσιο έρευνας και καινοτομίας (2014-2020)» και την κατάργηση του κανονισμού (ΕΚ) αριθ. 1906/2006 (ΕΕ L 347 της 20.12.2013, σ. 81).
   
      (4)  Κανονισμός (ΕΚ) αριθ. 294/2008 του Ευρωπαϊκού Κοινοβουλίου και του Συμβουλίου της 11ης Μαρτίου 2008 για την ίδρυση του Ευρωπαϊκού Ινστιτούτου Καινοτομίας και Τεχνολογίας (ΕΕ L 97 της 9.4.2008, σ. 1).
   
      ΠΑΡΑΡΤΗΜΑ I
      
         ΟΡΟΙ ΚΑΙ ΠΡΟΫΠΟΘΕΣΕΙΣ ΣΥΜΜΕΤΟΧΗΣ ΝΟΜΙΚΩΝ ΟΝΤΟΤΗΤΩΝ ΑΠΟ ΚΡΑΤΗ ΜΕΛΗ ΤΗΣ ΕΝΩΣΗΣ ΚΑΙ ΑΠΟ ΤΙΣ ΦΕΡΟΕΣ ΝΗΣΟΥΣ
      
      Για τους σκοπούς της παρούσας συμφωνίας, ως «νομική οντότητα» νοείται κάθε φυσικό ή νομικό πρόσωπο που έχει συσταθεί και αναγνωρίζεται βάσει εθνικού δικαίου, του δικαίου της Ένωσης ή του διεθνούς δικαίου και το οποίο έχει νομική προσωπικότητα και μπορεί, ενεργώντας για ίδιο λογαριασμό, να ασκεί δικαιώματα και να υπέχει υποχρεώσεις.
      I.   Όροι και προϋποθέσεις συμμετοχής νομικών οντοτήτων από τις Φερόες Νήσους σε έμμεσες δράσεις του προγράμματος «Ορίζοντας 2020»
      
      
               
                  1.
               
               
                  Η συμμετοχή εγκατεστημένων στις Φερόες Νήσους νομικών οντοτήτων σε έμμεσες δράσεις του προγράμματος «Ορίζοντας 2020» και η χρηματοδότηση των εν λόγω οντοτήτων σε αυτό το πλαίσιο πληρούν τους όρους που καθορίζονται για τις συνδεδεμένες χώρες στον κανονισμό (ΕΕ) αριθ. 1290/2013 καθώς και τους όρους και τις προϋποθέσεις που καθορίζονται ή αναφέρονται στην παρούσα συμφωνία και στα παραρτήματά της.
                  Σε περίπτωση που η Ένωση θεσπίσει διατάξεις για την εφαρμογή των άρθρων 185 και 187 της ΣΛΕΕ, επιτρέπεται η συμμετοχή των Φερόων Νήσων στις νομικές δομές που θα συσταθούν βάσει των διατάξεων αυτών, σύμφωνα με τις αποφάσεις και τους κανονισμούς που έχουν εκδοθεί ή θα εκδοθούν για τη σύσταση των εν λόγω νομικών δομών.
                  Οι εγκατεστημένες στις Φερόες Νήσους νομικές οντότητες είναι επιλέξιμες για τα χρηματοδοτικά μέσα που έχουν συσταθεί βάσει του προγράμματος «Ορίζοντας 2020», υπό τις ίδιες προϋποθέσεις όπως οι νομικές οντότητες που είναι εγκατεστημένες στα κράτη μέλη της Ένωσης.
               
            
               
                  2.
               
               
                  Οι νομικές οντότητες των Φερόων Νήσων λαμβάνονται υπόψη, παράλληλα με τις νομικές οντότητες από την Ευρωπαϊκή Ένωση, κατά την επιλογή ανεξάρτητων εμπειρογνωμόνων για τα καθήκοντα και υπό τις προϋποθέσεις που προβλέπονται στον κανονισμό (ΕΕ) αριθ. 1290/2013.
               
            
               
                  3.
               
               
                  Σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (1) («ο δημοσιονομικός κανονισμός») και με τον κατ' εξουσιοδότηση κανονισμό (ΕΕ) αριθ. 1268/2012 της Επιτροπής (2), οι συμφωνίες επιχορήγησης και/ή συμβάσεις που συνάπτει η Ένωση με νομικές οντότητες των Φερόων Νήσων για την υλοποίηση έμμεσης δράσης προβλέπουν τη διενέργεια λογιστικών και άλλων ελέγχων από την Επιτροπή ή το Ευρωπαϊκό Ελεγκτικό Συνέδριο ή κατ' εντολήν αυτών. Οι αρμόδιες αρχές των Φερόων Νήσων παρέχουν, με πνεύμα συνεργασίας και αμοιβαίου συμφέροντος, κάθε εύλογη και εφικτή βοήθεια που κρίνεται αναγκαία ή χρήσιμη, στις εκάστοτε περιστάσεις, για τη διενέργεια των εν λόγω λογιστικών και άλλων ελέγχων.
               
            ΙΙ.   Όροι και προϋποθέσεις συμμετοχής νομικών οντοτήτων από τα κράτη μέλη σε ενωσιακά ερευνητικά προγράμματα και έργα των Φερόων Νήσων.
      
      
               
                  1.
               
               
                  Για τη συμμετοχή εγκατεστημένων στην Ένωση νομικών οντοτήτων, οι οποίες έχουν συσταθεί βάσει του εθνικού δικαίου ενός από τα κράτη μέλη της Ένωσης ή του ενωσιακού δικαίου, σε έργα των προγραμμάτων έρευνας και ανάπτυξης των Φερόων Νήσων, είναι δυνατόν να απαιτείται και η από κοινού συμμετοχή μιας τουλάχιστον νομικής οντότητας των Νήσων Φερόε. Για την εν λόγω συμμετοχή υποβάλλονται προτάσεις από κοινού, εφόσον απαιτείται, με μία ή περισσότερες νομικές οντότητες των Φερόων Νήσων.
               
            
               
                  2.
               
               
                  Με την επιφύλαξη της παραγράφου 1 του παρόντος τμήματος και του παραρτήματος II, τα δικαιώματα και οι υποχρεώσεις των εγκατεστημένων στην Ένωση νομικών οντοτήτων που συμμετέχουν σε ερευνητικά έργα στο πλαίσιο προγραμμάτων έρευνας και ανάπτυξης των Φερόων Νήσων και οι όροι και προϋποθέσεις για την υποβολή προτάσεων και την αξιολόγησή τους, καθώς και για την έγκριση και σύναψη συμφωνιών επιχορήγησης και/ή συμβάσεων στο πλαίσιο των εν λόγω έργων, υπόκεινται στις νομοθετικές και κανονιστικές διατάξεις και στις κυβερνητικές οδηγίες των Φερόων Νήσων που διέπουν τα προγράμματα έρευνας και ανάπτυξης, καθώς και, κατά περίπτωση, στους περιορισμούς για λόγους εθνικής ασφάλειας, τα οποία ισχύουν για τις νομικές οντότητες των Φερόων Νήσων και εγγυώνται ίση μεταχείριση, λαμβανομένου υπόψη του χαρακτήρα της συνεργασίας μεταξύ των Φερόων Νήσων και της Ένωσης στον συγκεκριμένο τομέα.
                  Η χρηματοδότηση των εγκατεστημένων στην Ένωση νομικών οντοτήτων που συμμετέχουν σε ερευνητικά έργα στο πλαίσιο προγραμμάτων έρευνας και ανάπτυξης των Φερόων Νήσων, υπόκειται στις νομοθετικές και κανονιστικές διατάξεις και στις κυβερνητικές οδηγίες των Φερόων Νήσων που διέπουν τα προγράμματα έρευνας και ανάπτυξης, καθώς και, κατά περίπτωση, στους περιορισμούς για λόγους εθνικής ασφάλειας, τα οποία ισχύουν για τις νομικές οντότητες που είναι εγκατεστημένες εκτός Φερόων Νήσων και συμμετέχουν σε ερευνητικά έργα στο πλαίσιο προγραμμάτων έρευνας και ανάπτυξης των Φερόων Νήσων. Σε περίπτωση που δεν παρέχεται χρηματοδότηση σε νομικές οντότητες εγκατεστημένες εκτός Φερόων Νήσων, οι δαπάνες των εγκατεστημένων στην Ένωση νομικών οντοτήτων, συμπεριλαμβανομένου του μεριδίου τους στις γενικές διαχειριστικές και διοικητικές δαπάνες του έργου, βαρύνουν τις ίδιες.
               
            
               
                  3.
               
               
                  Οι προτάσεις για έρευνα, ανεξαρτήτως τομέα, πρέπει να υποβάλλονται στο Συμβούλιο Έρευνας των Φερόων Νήσων (Granskingarráðið).
               
            
               
                  4.
               
               
                  Οι Φερόες Νήσοι ενημερώνουν τακτικά την Ένωση σχετικά με τα τρέχοντα προγράμματά τους και τις δυνατότητες συμμετοχής νομικών οντοτήτων εγκατεστημένων στην Ένωση.
               
            
         (1)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).)
      
         (2)  Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).
   
   
      ΠΑΡΑΡΤΗΜΑ II
      
         ΓΕΝΙΚΕΣ ΑΡΧΕΣ ΕΠΙΜΕΡΙΣΜΟΥ ΤΩΝ ΔΙΚΑΙΩΜΑΤΩΝ ΔΙΑΝΟΗΤΙΚΗΣ ΙΔΙΟΚΤΗΣΙΑΣ
      
      I.   Εφαρμογή
      
      Για τους σκοπούς της παρούσας συμφωνίας:
      
                  1)
               
               
                  ο όρος «διανοητική ιδιοκτησία» νοείται κατά το άρθρο 2 της σύμβασης για την ίδρυση Παγκόσμιου Οργανισμού Διανοητικής Ιδιοκτησίας, η οποία υπεγράφη στη Στοκχόλμη, στις 14 Ιουλίου 1967·
               
            
                  2)
               
               
                  ως «γνώσεις» νοούνται τα αποτελέσματα, ανεξαρτήτως της δυνατότητας προστασίας τους και συμπεριλαμβανομένων των πληροφοριών, καθώς και τα δικαιώματα διανοητικής ιδιοκτησίας ή δικαιώματα επί των εν λόγω πληροφοριών, τα οποία απορρέουν από αιτήσεις έκδοσης ή την έκδοση διπλωμάτων ευρεσιτεχνίας, καταχωρισμένων σχεδίων ή φυτικών ποικιλιών, πιστοποιητικών συμπληρωματικής προστασίας ή από άλλες ανάλογες μορφές προστασίας.
               
            ΙΙ.   Δικαιώματα διανοητικής ιδιοκτησίας των νομικών οντοτήτων των μερών
      
      
               
                  1.
               
               
                  Κάθε Μέρος μεριμνά ώστε τα δικαιώματα διανοητικής ιδιοκτησίας των νομικών οντοτήτων του άλλου Μέρους που συμμετέχουν σε δραστηριότητες διεξαγόμενες δυνάμει της παρούσας συμφωνίας, καθώς και τα σχετικά δικαιώματα και υποχρεώσεις που απορρέουν από τη συμμετοχή αυτή, να συνάδουν προς τις αντίστοιχες διεθνείς συμβάσεις που ισχύουν για τα Μέρη, μεταξύ των οποίων συγκαταλέγονται η συμφωνία TRIPS (συμφωνία για τις εμπορικές πτυχές των δικαιωμάτων διανοητικής ιδιοκτησίας, την οποία διαχειρίζεται ο Παγκόσμιος Οργανισμός Εμπορίου), η σύμβαση της Βέρνης (πράξη των Παρισίων, του 1971) και η σύμβαση των Παρισίων (πράξη της Στοκχόλμης, του 1967).
               
            
               
                  2.
               
               
                  Οι εγκατεστημένες στις Φερόες Νήσους νομικές οντότητες που συμμετέχουν σε έμμεσες δράσεις του προγράμματος «Ορίζοντας 2020» έχουν τα δικαιώματα διανοητικής ιδιοκτησίας και τις αντίστοιχες υποχρεώσεις που καθορίζονται στον κανονισμό (ΕΕ) αριθ. 1290/2013 και στις συμφωνίες επιχορήγησης και/ή συμβάσεις που συνάπτονται αναλόγως με την Ένωση· τα εν λόγω δικαιώματα και υποχρεώσεις πρέπει να είναι σύμφωνα με την παράγραφο 1 του παρόντος τμήματος.
               
            
               
                  3.
               
               
                  Σε περίπτωση συμμετοχής νομικών οντοτήτων από τις Φερόες Νήσους σε έμμεσες δράσεις του προγράμματος «Ορίζοντας 2020» που υλοποιούνται σύμφωνα με τα άρθρα 185 και 187 της ΣΛΕΕ, οι εγκατεστημένες στις Φερόες Νήσους νομικές οντότητες έχουν δικαιώματα διανοητικής ιδιοκτησίας και αντίστοιχες υποχρεώσεις σύμφωνα, αφενός με τον κανονισμό (ΕΕ) αριθ. 1290/2013 και, αφετέρου, με τις διατάξεις των σχετικών συμφωνιών επιχορήγησης.
               
            
               
                  4.
               
               
                  Οι νομικές οντότητες που είναι εγκατεστημένες σε κράτη μέλη της Ένωσης και συμμετέχουν σε ερευνητικά προγράμματα ή έργα των Φερόων Νήσων έχουν, όσον αφορά τη διανοητική ιδιοκτησία, τα ίδια δικαιώματα και υποχρεώσεις με τις εγκατεστημένες στις Φερόες Νήσουςνομικές οντότητες που συμμετέχουν στα ίδια ερευνητικά προγράμματα ή έργα, σύμφωνα με την παράγραφο 1 του παρόντος τμήματος.
               
            ΙΙΙ.   Δικαιώματα διανοητικής ιδιοκτησίας των μερών
      
      
               
                  1.
               
               
                  Εκτός αντίθετης ειδικής συμφωνίας των μερών, για τα δικαιώματα διανοητικής ιδιοκτησίας των μερών, τα οποία προκύπτουν κατά τη διεξαγωγή δραστηριοτήτων βάσει του άρθρου 1 παράγραφος 3 της παρούσας συμφωνίας, ισχύουν οι ακόλουθοι κανόνες:
                  
                              α)
                           
                           
                              η κυριότητα της διανοητικής ιδιοκτησίας ανήκει στο Μέρος που την έχει δημιουργήσει. Όταν δεν είναι δυνατόν να προσδιοριστεί το μερίδιο των εργασιών που αναλογεί σε κάθε Μέρος, τα Μέρη έχουν συγκυριότητα επί της διανοητικής ιδιοκτησίας·
                           
                        
                              β)
                           
                           
                              το Μέρος που έχει την κυριότητα παραχωρεί στο άλλο Μέρος δικαιώματα πρόσβασης στη διανοητική ιδιοκτησία και χρήσης της για τους σκοπούς των δραστηριοτήτων που αναφέρονται στο άρθρο 1 παράγραφος 3 της παρούσας συμφωνίας. Τα εν λόγω δικαιώματα πρόσβασης παραχωρούνται δωρεάν.
                           
                        
            
               
                  2.
               
               
                  Εκτός αντίθετης ειδικής συμφωνίας των μερών, για τις επιστημονικές δημοσιεύσεις των μερών ισχύουν οι ακόλουθοι κανόνες:
                  
                              α)
                           
                           
                              όταν ένα Μέρος δημοσιεύει επιστημονικά και τεχνικά δεδομένα, πληροφορίες και αποτελέσματα και εκδίδει περιοδικά, άρθρα, εκθέσεις, βιβλία, συμπεριλαμβανομένων των οπτικοακουστικών έργων, και λογισμικό, τα οποία προκύπτουν από δραστηριότητες διεξαγόμενες δυνάμει της παρούσας συμφωνίας και σχετίζονται με αυτές, παραχωρείται δωρεάν στο άλλο μέρος παγκόσμια, μη αποκλειστική και αμετάκλητη άδεια μετάφρασης, αναπαραγωγής, προσαρμογής, μετάδοσης και δημόσιας κυκλοφορίας των εν λόγω έργων, εκτός εάν αυτό αποκλείεται λόγω υφιστάμενων δικαιωμάτων διανοητικής ιδιοκτησίας τρίτων μερών·
                           
                        
                              β)
                           
                           
                              όλα τα αντίτυπα δεδομένων και πληροφοριών που προστατεύονται με δικαιώματα διανοητικής ιδιοκτησίας, προορίζονται για δημόσια κυκλοφορία και έχουν εκπονηθεί δυνάμει της παρούσας ενότητας φέρουν τα ονόματα του ή των δημιουργών του εκάστοτε έργου, εκτός ρητής άρνησης των τελευταίων. Φέρουν επίσης ευδιάκριτη μνεία της στήριξης που παρείχαν τα Μέρη στο πλαίσιο της συνεργασίας τους.
                           
                        
            
               
                  3.
               
               
                  Εκτός αντίθετης ειδικής συμφωνίας των μερών, για τις ακοινοποίητες πληροφορίες των μερών ισχύουν οι ακόλουθοι κανόνες:
                  
                              α)
                           
                           
                              κάθε Μέρος, όταν γνωστοποιεί στο άλλο Μέρος πληροφορίες σχετικά με δραστηριότητες που διεξάγονται δυνάμει της παρούσας συμφωνίας, επισημαίνει τις πληροφορίες που επιθυμεί να μην κοινοποιηθούν·
                           
                        
                              β)
                           
                           
                              για τους συγκεκριμένους σκοπούς της εφαρμογής της παρούσας συμφωνίας, το Μέρος που λαμβάνει τις εν λόγω ακοινοποίητες πληροφορίες μπορεί, με δική του ευθύνη, να τις γνωστοποιήσει σε φορείς ή πρόσωπα υπό τον έλεγχό του, ως διαβαθμισμένες πληροφορίες και με την υποχρέωση τήρησης εμπιστευτικότητας·
                           
                        
                              γ)
                           
                           
                              με την εκ των προτέρων έγγραφη συγκατάθεση του Μέρους που παρέχει ακοινοποίητες πληροφορίες, το Μέρος που τις λαμβάνει μπορεί να τις διαδώσει σε ευρύτερη κλίμακα από εκείνη που επιτρέπει το στοιχείο β). Τα Μέρη συνεργάζονται για τον καθορισμό των διαδικασιών αίτησης και λήψης της εκ των προτέρων έγγραφης συγκατάθεσης για ευρύτερη διάδοση και κάθε Μέρος παρέχει αυτή τη συγκατάθεση, στον βαθμό που το επιτρέπουν οι εσωτερικές του πολιτικές και οι οικείες κανονιστικές και νομοθετικές διατάξεις·
                           
                        
                              δ)
                           
                           
                              οι ακοινοποίητες πληροφορίες, πλην των στοιχείων τεκμηρίωσης, ή άλλες εμπιστευτικές ή προνομιακές πληροφορίες οι οποίες παρέχονται στο πλαίσιο σεμιναρίων και άλλων συναντήσεων εκπροσώπων των μερών, που διοργανώνονται βάσει της παρούσας συμφωνίας, και οι πληροφορίες που προκύπτουν από την απόσπαση προσωπικού, τη χρήση εγκαταστάσεων ή την ανάληψη έμμεσων δράσεων, παραμένουν εμπιστευτικές, όταν ο παραλήπτης των εν λόγω ακοινοποίητων ή άλλων εμπιστευτικών ή προνομιακών πληροφοριών έχει προηγουμένως ενημερωθεί κατά τη στιγμή κοινοποίησης για τον εμπιστευτικό χαρακτήρα τους σύμφωνα με το στοιχείο α)·
                           
                        
                              ε)
                           
                           
                              κάθε Μέρος επιδιώκει να διασφαλίσει τον έλεγχο των ακοινοποίητων πληροφοριών τις οποίες λαμβάνει σύμφωνα με τα στοιχεία α) και γ), όπως προβλέπει η παρούσα συμφωνία. Εάν ένα από τα Μέρη διαπιστώσει ότι αδυνατεί, ή ότι θα είναι λογικώς αδύνατον, να τηρήσει τις διατάξεις των στοιχείων α) και γ) περί μη διάδοσης, ενημερώνει αμέσως το άλλο Μέρος. Στη συνέχεια, τα Μέρη διαβουλεύονται μεταξύ τους για να καθορίσουν τον ενδεδειγμένο τρόπο δράσης.
                           
                        
            
   
      ΠΑΡΑΡΤΗΜΑ III
      
         ΚΑΝΟΝΕΣ ΠΟΥ ΔΙΕΠΟΥΝ ΤΗΝ ΟΙΚΟΝΟΜΙΚΗ ΣΥΝΕΙΣΦΟΡΑ ΤΩΝ ΦΕΡΟΩΝ ΝΗΣΩΝ ΣΤΟ ΠΡΟΓΡΑΜΜΑ «ΟΡΙΖΟΝΤΑΣ 2020»
      
      I.   Υπολογισμός της οικονομικής συνεισφοράς των Φερόων Νήσων
      
      
               
                  1.
               
               
                  Η οικονομική συνεισφορά των Φερόων Νήσων στο πρόγραμμα «Ορίζοντας 2020» καθορίζεται σε ετήσια βάση, κατ' αναλογία και επιπλέον του ποσού που προβλέπεται κατ' έτος στον γενικό προϋπολογισμό της Ένωσης ως πιστώσεις ανάληψης υποχρεώσεων που είναι αναγκαίες για την εφαρμογή, τη διαχείριση και τη λειτουργία του προγράμματος «Ορίζοντας 2020».
               
            
               
                  2.
               
               
                  Ο παράγοντας αναλογίας για τη συμμετοχή των Φερόων Νήσων προκύπτει με υπολογισμό του λόγου του ακαθάριστου εγχώριου προϊόντος των Φερόων Νήσων, σε τιμές αγοράς, προς το άθροισμα των ακαθάριστων εγχώριων προϊόντων, σε τιμές αγοράς, των κρατών μελών της Ένωσης. Ο λόγος αυτός υπολογίζεται, για μεν τα κράτη μέλη της Ένωσης, με βάση τα πλέον πρόσφατα στατιστικά στοιχεία που διαθέτει η Επιτροπή (Eurostat) κατά τον χρόνο δημοσίευσης του σχεδίου προϋπολογισμού της Ένωσης για το ίδιο έτος, για δε τις Νήσους Φερόε, με βάση τα πλέον πρόσφατα στατιστικά στοιχεία που διαθέτει η Εθνική Στατιστική Υπηρεσία των Φερόων Νήσων (Hagstova Føroya), για το ίδιο έτος, κατά τον χρόνο δημοσίευσης του σχεδίου προϋπολογισμού της Ένωσης.
               
            
               
                  3.
               
               
                  Το συντομότερο δυνατόν και, το αργότερο, την 1η Σεπτεμβρίου του έτους που προηγείται του εκάστοτε οικονομικού έτους, η Επιτροπή κοινοποιεί στις Φερόες Νήσου ςτα ακόλουθα στοιχεία, συνοδευόμενα από βασικές πληροφορίες για την κατανόησή τους:
                  
                              —
                           
                           
                              τα ποσά των πιστώσεων ανάληψης υποχρεώσεων που εμφαίνονται στην κατάσταση δαπανών του σχεδίου προϋπολογισμού της Ένωσης η οποία αντιστοιχεί στο πρόγραμμα «Ορίζοντας 2020»·
                           
                        
                              —
                           
                           
                              το κατ' εκτίμηση ύψος των συνεισφορών που αντιστοιχεί στη συμμετοχή των Φερόων Νήσωνστο πρόγραμμα «Ορίζοντας 2020» σύμφωνα με τις παραγράφους 1, 2 και 3, όπως προκύπτει από το σχέδιο προϋπολογισμού της Ένωσης.
                           
                        Μετά την οριστική έγκριση του γενικού προϋπολογισμού της Ένωσης, η Επιτροπή γνωστοποιεί στις Φερόες Νήσουςτα οριστικά ποσά που αναφέρονται στην παράγραφο 1, μέσω της κατάστασης δαπανών που αντιστοιχεί στη συμμετοχή των Νήσων Φερόε.
                  Κατά το τέταρτο έτος από την έναρξη ισχύος της παρούσας συμφωνίας, τα Μέρη επανεξετάζουν τον παράγοντα αναλογίας για τη συμμετοχή των Φερόων Νήσων, με βάση τα δεδομένα για τη συμμετοχή νομικών οντοτήτων των Φερόων Νήσων σε έμμεσες και άμεσες δράσεις του προγράμματος «Ορίζοντας 2020» κατά την περίοδο 2014-2016.
               
            ΙΙ.   Καταβολή της οικονομικής συνεισφοράς των Φερόων Νήσων
      
      
               
                  1.
               
               
                  Το αργότερο τον Ιανουάριο και τον Ιούνιο εκάστου οικονομικού έτους, η Επιτροπή απευθύνει στις Φερόες Νήσους πρόσκληση καταβολής που αντιστοιχεί στη συνεισφορά τους βάσει της παρούσας συμφωνίας.
                  Οι εν λόγω προσκλήσεις καταβολής συνεισφορών προβλέπουν, αντιστοίχως, την καταβολή των έξι δωδέκατων της συνεισφοράς των Φερόων Νήσων, εντός 30 ημερών από την παραλαβή των προσκλήσεων. Ωστόσο, τα έξι δωδέκατα προς καταβολή εντός 30 ημερών από την παραλαβή της πρόσκλησης του Ιανουαρίου υπολογίζονται με βάση το ποσό που αναγράφεται στην κατάσταση εσόδων του σχεδίου προϋπολογισμού: η εκκαθάριση του ποσού αυτού γίνεται με την καταβολή των έξι δωδέκατων εντός 30 ημερών από την παραλαβή της πρόσκλησης καταβολής συνεισφορών που εκδίδεται, το αργότερο, τον Ιούνιο.
                  Για το πρώτο έτος εφαρμογής της παρούσας συμφωνίας η Επιτροπή απευθύνει την πρώτη πρόσκληση καταβολής συνεισφορών εντός 30 ημερών από την έναρξη της προσωρινής εφαρμογής της. Εάν η πρόσκληση αυτή εκδοθεί μετά τις 15 Ιουνίου, προβλέπει την καταβολή, εντός 30 ημερών, των δώδεκα δωδέκατων της συνεισφοράς των Φερόων Νήσων, υπολογιζόμενων με βάση το ποσό που αναγράφεται στην κατάσταση εσόδων του προϋπολογισμού.
               
            
               
                  2.
               
               
                  Η συνεισφορά των Φερόων Νήσων υπολογίζεται και καταβάλλεται σε ευρώ. Οι πληρωμές των Φερόων Νήσων πιστώνονται στα ενωσιακά προγράμματα ως έσοδα του προϋπολογισμού, καταχωριζόμενα στο κατάλληλο κονδύλιο της κατάστασης εσόδων του ετήσιου προϋπολογισμού της Ένωσης. Στη διαχείριση των πιστώσεων εφαρμόζεται ο δημοσιονομικός κανονισμός.
               
            
               
                  3.
               
               
                  Οι Φερόες Νήσοι καταβάλλουν τη συνεισφορά που απορρέει από την παρούσα συμφωνία σύμφωνα με το χρονοδιάγραμμα της παραγράφου 1. Οποιαδήποτε καθυστέρηση στην καταβολή της συνεισφοράς συνεπάγεται επιβάρυνση των Φερόων Νήσων με τόκους υπερημερίας επί του ανεξόφλητου ποσού, υπολογιζόμενους από την ημερομηνία λήξης της προθεσμίας πληρωμής. Το επιτόκιο για τα εισπρακτέα ποσά που δεν εξοφλούνται εμπρόθεσμα είναι αυτό που εφαρμόζει η Ευρωπαϊκή Κεντρική Τράπεζα για τις κύριες πράξεις αναχρηματοδότησης, όπως δημοσιεύεται στη σειρά C της Επίσημης Εφημερίδας της Ευρωπαϊκής Ένωσης, και που ισχύει την πρώτη ημερολογιακή ημέρα του μήνα κατά τον οποίο εκπνέει η προθεσμία, προσαυξημένο κατά μιάμιση εκατοστιαία μονάδα.
                  Σε περίπτωση που η καθυστέρηση καταβολής συνεισφοράς είναι τέτοια ώστε να θέτει σε σοβαρό κίνδυνο την εφαρμογή και τη διαχείριση του προγράμματος, η Επιτροπή αναστέλλει τη συμμετοχή των Φερόων Νήσων στο πρόγραμμα για το συγκεκριμένο οικονομικό έτος, εάν δεν πραγματοποιηθεί πληρωμή εντός 20 εργάσιμων ημερών από την αποστολή επίσημης επιστολής υπενθύμισης στις Νήσους Φερόε, με την επιφύλαξη των υποχρεώσεων της Ένωσης που απορρέουν από συμφωνίες επιχορήγησης και/ή συμβάσεις, οι οποίες έχουν ήδη συναφθεί και αφορούν την υλοποίηση επιλεγμένων έμμεσων δράσεων.
               
            
               
                  4.
               
               
                  Το αργότερο στις 31 Μαΐου του έτους που έπεται του εκάστοτε οικονομικού έτους, καταρτίζεται, σύμφωνα με τη μορφή του λογαριασμού εσόδων και εξόδων της Επιτροπής, και διαβιβάζεται στις Φερόες Νήσους, για ενημερωτικούς σκοπούς, η κατάσταση πιστώσεων για το πρόγραμμα «Ορίζοντας 2020» για το συγκεκριμένο οικονομικό έτος.
               
            
               
                  5.
               
               
                  Όταν κλείνουν οι λογαριασμοί κάθε οικονομικού έτους και στο πλαίσιο της κατάρτισης του λογαριασμού εσόδων και εξόδων, η Επιτροπή προβαίνει σε εκκαθάριση των λογαριασμών της συμμετοχής των Φερόων Νήσων. Κατά την εκκαθάριση αυτή λαμβάνονται υπόψη οι αλλαγές που επήλθαν κατά τη διάρκεια του οικονομικού έτους, μέσω μεταφορών, διαγραφών, μεταφορών υπολοίπων, αποδεσμεύσεων ή με συμπληρωματικούς και διορθωτικούς προϋπολογισμούς. Η εν λόγω εκκαθάριση γίνεται κατά τον χρόνο της δεύτερης πληρωμής για το επόμενο οικονομικό έτος, για δε το τελευταίο οικονομικό έτος, τον Ιούλιο του 2021. Περαιτέρω εκκαθαρίσεις γίνονται κατ' έτος έως τον Ιούλιο του 2023.
               
            
   
      ΠΑΡΑΡΤΗΜΑ IV
      
         ΟΙΚΟΝΟΜΙΚΟΣ ΕΛΕΓΧΟΣ ΤΩΝ ΣΥΜΜΕΤΕΧΟΝΤΩΝ ΑΠΟ ΤΙΣ ΦΕΡΟΕΣ ΝΗΣΟΥΣ ΣΤΑ ΠΡΟΓΡΑΜΜΑΤΑ ΠΟΥ ΚΑΛΥΠΤΟΝΤΑΙ ΑΠΟ ΤΗΝ ΠΑΡΟΥΣΑ ΣΥΜΦΩΝΙΑ
      
      I.   Απευθείας επικοινωνία
      
      Η Επιτροπή επικοινωνεί απευθείας με τους συμμετέχοντες στο πρόγραμμα που είναι εγκατεστημένοι στις Φερόες Νήσους, καθώς και με τους οικείους υπεργολάβους. Οι συμμετέχοντες μπορούν να υποβάλλουν απευθείας στην Επιτροπή κάθε σχετική πληροφορία και τεκμηρίωση που οφείλουν να υποβάλλουν βάσει των πράξεων οι οποίες αναφέρονται στην παρούσα συμφωνία και των συμφωνιών επιχορήγησης και/ή συμβάσεων που συνάπτονται για την εφαρμογή τους.
      ΙΙ.   Έλεγχοι
      
      
               
                  1.
               
               
                  Σύμφωνα με τον κανονισμό (ΕΕ, Ευρατόμ) αριθ. 966/2012, τον κανονισμό (ΕΕ) αριθ. 1268/2012 και τους λοιπούς κανόνες που αναφέρονται στην παρούσα συμφωνία, οι συμφωνίες επιχορήγησης και/ή συμβάσεις που συνάπτονται με συμμετέχοντες στο πρόγραμμα οι οποίοι είναι εγκατεστημένοι στις Φερόες Νήσους προβλέπουν τη διενέργεια, ανά πάσα στιγμή, επιστημονικού, οικονομικού, τεχνολογικού ή άλλου ελέγχου από υπαλλήλους της Επιτροπής ή άλλα, εξουσιοδοτημένα από την Επιτροπή άτομα στις εγκαταστάσεις των συμμετεχόντων και των υπεργολάβων τους.
               
            
               
                  2.
               
               
                  Οι υπάλληλοι της Επιτροπής, οι ελεγκτές του Ελεγκτικού Συνεδρίου και άλλα, εξουσιοδοτημένα από την Επιτροπή άτομα έχουν την κατάλληλη πρόσβαση σε χώρους εγκαταστάσεων, εκτελούμενες εργασίες και έγγραφα (τόσο σε έντυπη, όσο και σε ηλεκτρονική μορφή), καθώς και σε όλες τις πληροφορίες που απαιτούνται για τη διενέργεια των ανωτέρω ελέγχων επιτόπου, με την επιφύλαξη ρητής πρόβλεψης αυτού του δικαιώματος πρόσβασης στις συμφωνίες επιχορήγησης και/ή συμβάσεις που συνάπτονται με συμμετέχοντες από τις Φερόες Νήσους για την εφαρμογή των πράξεων οι οποίες αναφέρονται στην παρούσα συμφωνία. Η μη παροχή του συγκεκριμένου δικαιώματος θα θεωρείται αδυναμία τεκμηρίωσης δαπανών και, κατά συνέπεια, δυνητική παραβίαση των συμφωνιών επιχορήγησης.
               
            
               
                  3.
               
               
                  Οι έλεγχοι είναι δυνατόν να διενεργηθούν μετά τη λήξη του προγράμματος ή της παρούσας συμφωνίας, υπό τους όρους των εν λόγω συμφωνιών επιχορήγησης και/ή συμβάσεων.
               
            ΙΙΙ.   Επιτόπιοι έλεγχοι
      
      
               
                  1.
               
               
                  Στο πλαίσιο της παρούσας συμφωνίας, εξουσιοδοτείται η Επιτροπή (OLAF) να διενεργεί επιτόπιους ελέγχους και επιθεωρήσεις στις εγκαταστάσεις των συμμετεχόντων και των υπεργολάβων τους από τις Φερόες Νήσους, υπό τους όρους και τις προϋποθέσεις του κανονισμού (Ευρατόμ, ΕΚ) αριθ. 2185/96 του Συμβουλίου (1).
               
            
               
                  2.
               
               
                  Οι επιτόπιοι έλεγχοι και επιθεωρήσεις οργανώνονται και διενεργούνται από την Επιτροπή σε στενή συνεργασία με την Εθνική Ελεγκτική Υπηρεσία (Landsgrannskoðanin). Η Υπηρεσία αυτή ειδοποιείται εκ των προτέρων και σε εύλογο χρόνο για το αντικείμενο, τον σκοπό και τη νομική βάση των ελέγχων και επιθεωρήσεων, έτσι ώστε να είναι σε θέση να συνδράμει. Προς τούτο, οι υπάλληλοι των αρμοδίων αρχών των Φερόων Νήσων μπορούν να συμμετέχουν στους επιτόπιους ελέγχους και επιθεωρήσεις.
               
            
               
                  3.
               
               
                  Η Επιτροπή μπορεί να διενεργεί τους επιτόπιους ελέγχους και επιθεωρήσεις από κοινού με τις αρμόδιες αρχές των Φερόων Νήσων, εφόσον το επιθυμούν.
               
            
               
                  4.
               
               
                  Σε περίπτωση που οι συμμετέχοντες στο πρόγραμμα αντιτίθενται σε επιτόπιο έλεγχο ή επιθεώρηση, οι αρμόδιες αρχές των Νήσων Φερόε, ενεργώντας σύμφωνα με τους εθνικούς κανόνες και κανονισμούς, συνδράμουν τους επιθεωρητές της Επιτροπής, στον εύλογα αναγκαίο βαθμό για την εκτέλεση των σχετικών με τον επιτόπιο έλεγχο ή επιθεώρηση καθηκόντων τους.
               
            
               
                  5.
               
               
                  Η Επιτροπή αναφέρει το συντομότερο δυνατόν στην αρμόδια αρχή των Φερόων Νήσων κάθε παρατυπία —πραγματικά περιστατικά ή υπόνοιες— που περιέρχεται στην αντίληψή της κατά τη διενέργεια επιτόπιου ελέγχου ή επιθεώρησης. Σε κάθε περίπτωση, η Επιτροπή οφείλει να ενημερώνει την προαναφερόμενη αρχή για το αποτέλεσμα των ελέγχων και επιθεωρήσεων.
               
            IV.   Ενημέρωση και διαβουλεύσεις
      
      
               
                  1.
               
               
                  Για την ορθή εφαρμογή του παρόντος παραρτήματος, οι αρμόδιες αρχές των Φερόων Νήσων και της Ένωσης ανταλλάσσουν τακτικά πληροφορίες, εκτός εάν αυτό απαγορεύεται ή δεν επιτρέπεται βάσει των εθνικών κανόνων και κανονισμών, και διαβουλεύονται μεταξύ τους, εφόσον το ζητήσει ένα Μέρος.
               
            
               
                  2.
               
               
                  Οι αρμόδιες αρχές των Φερόων Νήσων ενημερώνουν την Επιτροπή, εντός εύλογου χρονικού διαστήματος, για κάθε παρατυπία —πραγματικά περιστατικά ή υπόνοιες— που περιέρχεται στην αντίληψή τους και συνδέεται με τη σύναψη και εφαρμογή των συμφωνιών επιχορήγησης και/ή συμβάσεων οι οποίες συνάπτονται κατ' εφαρμογή των πράξεων που αναφέρονται στην παρούσα συμφωνία.
               
            V.   Εμπιστευτικότητα
      
      Οι πληροφορίες που γνωστοποιούνται ή αποκτώνται σε οποιαδήποτε μορφή βάσει του παρόντος παραρτήματος καλύπτονται από το επαγγελματικό απόρρητο και προστατεύονται με τον τρόπο που προβλέπεται για ομοειδείς πληροφορίες από το δίκαιο των Φερόων Νήσων και από τις αντίστοιχες διατάξεις που ισχύουν για τα θεσμικά όργανα της Ένωσης. Οι πληροφορίες αυτές δεν επιτρέπεται να γνωστοποιούνται σε άλλα άτομα πλην εκείνων που επιβάλλεται βάσει της νομοθεσίας να τις γνωρίζουν, λόγω των αρμοδιοτήτων τους σε θεσμικά όργανα της Ένωσης ή στα κράτη μέλη της Ένωσης ή στις Φερόες Νήσους, ούτε να χρησιμοποιούνται για άλλους σκοπούς πέραν της αποτελεσματικής προστασίας των οικονομικών συμφερόντων των μερών.
      VI.   Διοικητικά μέτρα και κυρώσεις
      
      Με την επιφύλαξη της εφαρμογής του ποινικού δικαίου των Φερόων Νήσων, η Επιτροπή μπορεί να επιβάλλει διοικητικά μέτρα και κυρώσεις σύμφωνα με τους κανονισμούς (ΕΕ, Ευρατόμ) αριθ. 966/2012, (ΕΕ) αριθ. 1268/2012 και (ΕΚ, Ευρατόμ) αριθ. 2988/95 του Συμβουλίου (2).
      VII.   Ανάκτηση και αναγκαστική εκτέλεση
      
      Οι αποφάσεις που λαμβάνει η Επιτροπή στο πλαίσιο του καλυπτόμενου από την παρούσα συμφωνία προγράμματος «Ορίζοντας 2020», με τις οποίες επιβάλλεται χρηματική υποχρέωση εις βάρος προσώπων, εκτός των κρατών, είναι τίτλοι εκτελεστοί στις Φερόες Νήσους. Εφόσον το ζητήσει η Επιτροπή, η αρχή που έχει οριστεί από την κυβέρνηση των Φερόων Νήσων κινεί τις διαδικασίες αναγκαστικής εκτέλεσης του τίτλου εξ ονόματος της Επιτροπής. Στην περίπτωση αυτή, η απόφαση της Επιτροπής κατατίθεται στο Δικαστήριο των Νήσων Φερόε, χωρίς άλλες διατυπώσεις πλην του ελέγχου της γνησιότητας του τίτλου, από την αρχή που έχει ορίσει προς τούτο η κυβέρνηση των Φερόων Νήσων, η οποία και ενημερώνει σχετικά την Επιτροπή. Η αναγκαστική εκτέλεση πραγματοποιείται σύμφωνα με το δίκαιο και τη δικονομία των Φερόων Νήσων. Οι σχετικές εκτελεστικές διατάξεις ενσωματώνονται στις συμφωνίες επιχορήγησης και/ή συμβάσεις που συνάπτονται με συμμετέχοντες από τις Φερόες Νήσους. Το Δικαστήριο της Ευρωπαϊκής Ένωσης είναι αρμόδιο για τον έλεγχο της νομιμότητας των αποφάσεων της Επιτροπής και την αναστολή της εκτέλεσής τους. Παράλληλα, το Δικαστήριο των Φερόων Νήσων είναι αρμόδιο για τον έλεγχο της κανονικότητας των εκτελεστικών μέτρων.
      
         (1)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
      
         (2)  Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).